Fruntliken grut tovoren medh Gode. Ersamen leven vrunde. Alse yk jw toscreff laaczst umme Phylippus myn dener, en loos to geven der vencknysse, alse gy ene hadden gehechtet unde my berychtet was, so heft eme Got gehulpen uth syner nooth. In deme hefft juwe stadzvoged eme genomen de brefve des rykes raades to Sweden unde des landes klage van Carylen, syne kledere unde anderswes, dat he hadde med syk unde syne medesendebaden Hyncze, unde alze he my vordermer berychtet hefft, so hefft deselve Phylyppys ju togescreven, vormanet unde gebeden, dat gy eme dat syne weddervlyen wolden, wente he hyr ys overbodych rechtes to lydende unde untgeldende, wes eme des rykes raadh to efte aff met rechte deelende werdh hyr vor des rykes rechte, dar he neen ander recht buten landes plychtich ys to sokende. So bydde yk jw vruntlyken, leve naabers, latet eme volgafftich wesen dat syne, dat yd eme wedder tor hant kome vul unde all, sunder gebreke; syn recht, eft he neddervellych konde werden, werdh eme swar to lyden. Ick vormode my, gy hebben jo neene synderlyke tosprake efte skyllinge to eme; he scal recht vor sych plegen, dar eme bordh. Leve vrunde. Kan eme dat syne wedderwerden, dar bydde yk gerne umme nw alse tovoren; kan dat nycht wesen, so mot yk ene helpen to rechte, wor yk kan. Hyraff dot wol unde scryvet my en antwerde unvortofert; nen antwerde konde yk van jw krygen des breffves, den yk jw eer screff umme [den] vorbenomeden Phylyppus. Darmede syt Gode bevolen. Gescreven to Stocholme an sunte Matheus dage, under myn ingesegell. Karll Knutzsson, marskalk unde des rykes vorstandere to Sweden. Adress: An de ersame borgermestere unde raad to Revalle kome desse breff.